b'\n_START_ARTICLE_\nMikoyan-Gurevich MiG-13\n_START_SECTION_\nIstorija\n_START_PARAGRAPH_\nBaigiantis II pasauliniam karui, TSRS Valstybinio gynimo komiteto 1944 m. gegu\xc5\xbe\xc4\x97s 22 d. nutarimu prad\xc4\x97tas kurti naujos kartos naikintuvas._NEWLINE_I-250 prototipas 1945 m. pateiktas gamykliniams bandymams. \xc5\xa0iam prototipui buvo naudojamas kombinuoto tipo VK-107A (rus. \xd0\x92\xd0\x9a-107\xd0\x90) 1 650 AJ su reaktyviniu greitintuvu VRDK (rus. \xd0\x92\xd0\xa0\xd0\x94\xd0\x9a) variklis, kur\xc4\xaf suk\xc5\xabr\xc4\x97 konstruktorius K. Chol\xc5\xa1\xc4\x8delnikovas. Sumontuotas 3,1 m skersmens trij\xc5\xb3 men\xc4\x8di\xc5\xb3 AV-10P-60 (rus. \xd0\x90\xd0\x92-10\xd0\x9f-60) sraigtas._NEWLINE_Pirmas MiG-13 prototipo skrydis \xe2\x80\x93 1945 m. kovo 3 d. T\xc4\x99siant bandymus, kovo 5 d. naikintuvas sudu\xc5\xbeo. \xc5\xbduvo lak\xc5\xabnas-bandytojas A. Dejevas (rus. \xd0\x90.\xd0\x9f.\xd0\x94\xd0\xb5\xd0\xb5\xd0\xb2). Katastrofos prie\xc5\xbeastis \xe2\x80\x93 d\xc4\x97l perkrov\xc5\xb3 subyr\xc4\x97j\xc4\x99s stabilizatorius. Avarija \xc4\xafvyko nedideliame auk\xc5\xa1tyje, pilotas sugeb\xc4\x97jo i\xc5\xa1\xc5\xa1okti i\xc5\xa1 nevaldomo aparato, ta\xc4\x8diau \xc5\xbeuvo nesp\xc4\x97jus i\xc5\xa1siskleisti para\xc5\xa1iutui._NEWLINE_Sekan\xc4\x8diame variante ankstesn\xc4\x97s klaidos buvo i\xc5\xa1taisytos. Sutvirtinti stabilizatoriai ir padidintas uodegos kilio plotas._NEWLINE_Naujasis MiG-13 variantas i\xc5\xa1vyst\xc4\x97 825 km/h greit\xc4\xaf, 100-150 km/h lenkdamas t\xc5\xb3 met\xc5\xb3 naikintuvus. Kombinuotas variklis leido naikintuvui pakilti nuo 400 m ilgio pakilimo tako._NEWLINE_1946 m. buvo pagaminti pirmieji a\xc5\xa1tuoni I-250 naikintuvai. Jiems tur\xc4\x97jo b\xc5\xabti suteiktas pavadinimas MiG-13, jei juos b\xc5\xabt\xc5\xb3 \xc4\x97m\xc4\x99 naudoti kariuomen\xc4\x97je. A. Mikojanas band\xc4\x97 \xc4\xafsi\xc5\xablyti \xc5\xa1iuos naikintuvus Karinio j\xc5\xabr\xc5\xb3 laivyno aviacijai. Pirmoje serijoje buvo planuota pagaminti 50 \xc5\xa1i\xc5\xb3 naikintuv\xc5\xb3. I\xc5\xa1 tikr\xc5\xb3j\xc5\xb3 naikintuv\xc5\xb3 MiG-13 pagamino tik 12._NEWLINE_Pasibaigus karui ir atsiradus naujesn\xc4\x97ms pa\xc5\xbeangesn\xc4\x97ms technologijoms, taip pat atsi\xc5\xbevelgus, jog buvo pagaminti reaktyviniai MiG-9 ir JAK-15 naikintuvai, 1948 m. MiG-13 buvo baigti eksploatuoti.'